16. schôdza NR SR - 5.deň - B. popoludní
Dátum: 2011-03-29
Poslanec: Fico, Robert (SMER - SD)
Druh vystúpenia: Vystúpenie v rozprave

Fico, Robert, podpredseda NR SR 40. Ďakujem pekne. Vážené dámy a páni, predkladaný návrh zákona je výkladnou skriňou vládnej koalície. Je vyjadrením falošnej predstavy vládnej koalície, predsedov jej politických strán a samotnej premiérky, že len oni sami sú nositeľmi demokracie a že v mene boja proti démonizovanej a kriminálnej opozícii môžu s demokratickými pravidlami narábať svojvoľne. A že môžu demokraciu dokonca znásilňovať a zneužívať, keď to budú považovať za potrebné na udržanie moci proti nenávidenej opozícii. Postup vládnej koalície pri voľbe generálneho prokurátora mi trošku pripomína to známe churchilovské, že je treba sa spojiť aj diablom, ak to bude dobré na porazenie Hitlera. Vládna koalícia si však asi nevšimla, že nebojuje s nacizmom, ale s legitímnou opozíciou, osobitne so slovenskou sociálnou demokraciou, dominantným víťazom posledných parlamentných volieb. Vládna koalícia si asi nevšimla, že nie je rok 1941, ale 2011, že sme na Slovensku, členskom štáte Európskej únie, členskom štáte NATO, v krajine s demokratickou ústavou a pluralitným politickým systémom. V krajine s eurom. Možno aj v krajine s Jánošíkom, Štefánikom či Dubčekom. A preto je vaša predstava, dámy a páni z vládnej koalície, že ste mesiášmi demokracie, hlbokým omylom. Ešte smutnejším omylom je váš postoj, že okrem vás nikto iný o demokracii nemôže hovoriť, pretože si myslíte, že máte na demokraciu monopol. No vaším najtragickejším omylom je to, že v mene boja za svoju politickú moc posväcujete pošliapavanie demokracie. Dámy a páni, pýcha predchádza pádu! (Potlesk.) O demokracii máme právo a povinnosť hovoriť všetci a rovnako. Prečo my nie a vy áno, keď napríklad medzi vami vo vládnej koalícii sedí poslankyňa, významná predstaviteľka prezidentská aj primátorská kandidátka, ktorá podpísala antichartu a ktorá odohrala veľa postáv politicky spojených s predchádzajúcim režimom? Sú medzi vami predsedovia fakultných výborov SZM, členovia strany, ale s kľudom o demokracii hovorte a nikto z nás, ako tu sedíme, vás nebude vyrušovať. Návrh zákona, ktorým meníte zaužívanú tajnú voľbu generálneho prokurátora na verejnú, považujeme za nedemokratický. Za návrh, ktorým otvorene pošliapavate dvadsať rokov tvorené pravidlá slovenského parlamentného života. Toto vážne obvinenie doložím nie úvahami, ale faktami. Fakt prvý. Návrh zákona, ktorým sa mení tajná voľba generálneho prokurátora na verejnú, je nedemokratický, pretože prichádza ako dôsledok neschopnosti strán vládnej koalície sa dohodnúť na jednom kandidátovi a zvoliť ho. Pripomínam členom vládnej koalície, že táto Národná rada Slovenskej republiky bola schopná v minulosti tajne zvoliť aj pána Hanzela, aj pána Trnku za generálneho prokurátora. Dokonca bola široká politická zhoda na týchto menách. To isté platí aj o špeciálnom prokurátorovi pánovi Kováčikovi. Vládna koalícia si však na Koaličnej rade bez akýchkoľvek konzultácií s opozíciou, čo je nedemokratické v takejto zásadnej otázke, vybrala svojho politického nominanta Dr. Čentéša a k tomu ešte politicky rozdelila aj dva posty námestníkov generálneho prokurátora, jeden pre KDH a druhý pre politickú stranu MOST - HÍD. Takáto politická parcelizácia Generálnej prokuratúry, to ešte nikdy v histórii od roku 1989 nebola. Musíme v SMER-e - sociálna demokracia, a to oprávnene, vnímať kandidáta koaličnej rady ako čisto politického nominanta, ktorého úlohou bude likvidovať Generálnu prokuratúru podľa predstáv ministerky spravodlivosti. Je nedemokratické a nebezpečné, ak na čelo Generálnej prokuratúry, ktorá bude plne podriadená pokynom ministerky spravodlivosti, ide človek bez podpory opozície, a ktorý doteraz ani jedným jediným slovom neprotestoval proti likvidácii nezávislosti Generálnej prokuratúry a prokuratúry. Fakt druhý. Ide o nedemokratický návrh zákona, pretože účelovo mení pravidlá voľby generálneho prokurátora z jedného jediného dôvodu, že vládna koalícia nemá v tajnej voľbe 79 poslancov. Veľmi presne to raz povedal člen poslaneckého grémia za vládnu koalíciu, ktorý konštatoval, že táto vládna koalícia má väčšinu len vo verejnej voľbe, ale nemá ju nikdy v tajnej voľbe, čo čosi naznačuje. Ale toto, vážené dámy a páni, nie je argument na zmenu jedného zo základných pilierov demokracie - tajnú voľbu v personálnych otázkach. Žiadam predstaviteľov vládnej koalície, aby predložili jedno jediné vyhlásenie ktoréhokoľvek člena vládnej koalície, urobené pred prvou tajnou voľbou generálneho prokurátora, z ktorého by vyplývalo, že mali záujem ešte pred voľbou generálneho prokurátora zmeniť tajnú voľbu na verejnú. Žiadne takéto vyhlásenie, samozrejme, neexistuje, čo je dôkaz nad dôkazy, že ide o zmenu tajnej voľby na verejnú len preto, aby mohli kontrolovať správanie svojich vlastných poslancov. Fakt tretí. Ide o nedemokratický návrh zákona, pretože jeho cieľom je vytvoriť mechanizmus vydierania poslancov vládnej koalície pri verejnej voľbe. Je všeobecne známe, že pri tajnej voľbe generálneho prokurátora sa niekoľko poslancov vládnej koalície rozhodlo neuposlúchnuť politický pokyn Koaličnej rady a volili iného ako politického nominanta vládnej koalície. Je jasné, že poslanci sú pri výkone svojho mandátu slobodní a že v personálnych otázkach má byť ich sloboda rozhodovania posilnená práve anonymitou tajnej voľby. Vládna koalícia však v rozpore so všetkými tradíciami slovenského parlamentarizmu a so súhlasom predsedov všetkých koaličných strán vytvorila niekoľko druhov kontrolných mechanizmov, ktoré v rozpore s ústavou umožňovali straníckym centrálam kontrolovať, ako hlasovali poslanci vládnej koalície v tajnej voľbe. Niečo nevídané v demokratických režimoch, aby pri tajnej voľbe chodili vzájomne sa kontrolujúce dvojice, aby sa fotili upravené hlasovacie lístky alebo aby sa akýmkoľvek iným spôsobom zasahovalo do slobodného výkonu poslaneckého mandátu. Keďže tieto nedemokratické kontrolné mechanizmy tajného hlasovania považovala Koaličná rada za nedostatočné, prišli s návrhom na zmenu tajnej voľby na verejnú, aby poslanci vládnej koalície dostatočne porozumeli vydieraniu premiérky Ivety Radičovej, že padne vláda, ak zvolia napríklad pána Trnku namiesto pána Čentéša. Verejná voľba je len a len preto, vážené dámy a páni, aby mohla vládna koalícia vydierať svojich vlastných poslancov. Každý z nich ako vládny poslanec niečo chce a nikto z nich si nedovolí pod tlakom straníckych centrál a vydierania Ivety Radičovej hlasovať inak, ako politicky rozhodla a prikázala Koaličná rada. Taká je skutočnosť. Taký je fakt. A inak to nebude. (Potlesk.) Fakt štvrtý. Verejná voľba je nedemokratická, pretože vládna koalícia si vybrala nielen svojho čistého politického nominanta, ale aj človeka, ktorý bude poslušne vykonávať pokyny ministerky spravodlivosti. Voľbu generálneho prokurátora musíme vidieť v súvislosti so zásadnými zmenami postavenia nezávislej prokuratúry na závislú a plne podriadenú prokuratúru ministerstvu spravodlivosti a najmä osobe ministerke spravodlivosti. Pýtam sa, a načo robíte toto divadlo? Najskôr v rozpore so všetkými demokratickými pravidlami zvolíte vo verejnej voľbe čisto politického nominanta, potom ho predložíte na vymenovanie prezidentovi Slovenskej republiky, aby sa na druhý deň stal treťoradým úradníkom podriadeným ministerke spravodlivosti? Dobre počúvajte ešte raz, celá Národná rada bude verejne hlasovať o významnom kandidátovi. Potom odnesiete návrh prezidentovi, aby tento návrh odobril a schválil. A potom na druhý deň sa stane z neho treťotriedny úradník pod ministerkou spravodlivosti, ktorá mu môže dávať konkrétne záväzné pokyny podľa zákona. Načo robíte takéto divadlo? Načo ponižujete Národnú radu Slovenskej republiky? Načo ponižujete funkciu prezidenta Slovenskej republiky? Urobte to inak, ak to neviete inak. (Potlesk.) Fakt piaty. Generálny prokurátor bude človek plne závislý od vládnej koalície a od ministerky spravodlivosti. Kruh sa totiž jasne uzatvára. Polícia je pod plnou politickou kontrolou vládnej koalície, osobitne Kresťanskodemokratického hnutia. Aby tento vplyv, exekutívny, nebol zneužívaný, musí pôsobiť nezávislý kontrolný orgán nad políciou. A týmto orgánom je dnes prokuratúra. Pri voľbe verejnej čisto politického nominanta vládnej koalície, dvoch námestníkov za vládnu koalíciu a zmene nezávislého postavenia prokuratúry na závislú, bude platiť, že pána Lipšica bude kontrolovať pani Žitňanská. Ďakujeme pekne za takúto demokraciu, nezávislosť a objektivitu! Ide o najnebezpečnejší vývoj v slovenskom trestnom systéme, aký sme kedy videli. Ešte aj za socializmu mala prokuratúra v určitom rozsahu nad políciou dozor. Vy však prekonávate v mene boja proti opozícii a snáh kriminalizovať a škandalizovať ju za každú cenu úplne všetko. Ako bude pani Žitňanská s rovnakými krvavými očami, ako má pán Lipšic, kontrolovať pána Lipšica pri jeho križiackej výprave proti opozícii? Veď je to úplne smiešne, že takýto systém vytvárate a pokúšate sa o ňom hovoriť, že je to normálny demokratický systém ako v iných krajinách Európskej únie. Fakt šiesty. Generálneho prokurátora idete voliť verejne, ale v návrhu zákona, pán poslanec, teraz sa obrátim na teba, generálneho prokurátora idete voliť verejne, ale v návrhu zákona o prokuratúre, ktorý teraz prerokovávame v druhom a treťom čítaní, kde zavádzate normalizačné výberové komisie na výber prokurátorov, uvádzate, že tieto výberové komisie budú hlasovať o individuálnych prokurátoroch tajne. To je vynikajúce, že generálneho prokurátora, toho najvýznamnejšieho, idete tu urobiť z toho cirkus priamo na Národnej rade verejne, ale komisie, ktoré budú rozhodovať o individuálnych prokurátoroch pracujúcich na okresných a okresných(krajských) prokuratúrach, budú tieto komisie voliť tajne. To nemyslite vážne?! (Silný potlesk.) Buď v tom máte chaos, alebo zmätky. Vás totiž, dámy a páni z vládnej koalície, ani len nenapadlo, keď ste túto voľbu individuálnych poslancov organizovali tajne v tom zákone, o ktorom teraz hovorím, že to treba urobiť inak, pretože dvadsaťročná tradícia v parlamente vám hovorila veľmi jasne, pri personálnych otázkach sa vždy postupuje v tajnej voľbe, žiadna iná možnosť tu jednoducho neexistuje. Sami seba usvedčujete z nedemokratického postupu pri voľbe generálneho prokurátora. Zopakujem náš postoj. Pokiaľ ide o stranu SMER - sociálna demokracia, my si počkáme na verejnú voľbu, pretože je zjavné, že ste dohodnutí. Zvoľte si svojho nominanta. Urobte z neho treťotriedneho úradníka ministerky spravodlivosti. My oznamujeme, tak ako sme to povedali pri Iraku alebo pri privatizácii bratislavského letiska, ak budeme súčasťou novej vládnej koalície, podmienkou nášho vstupu alebo účasti vo vláde bude opätovný návrh zákona o prokuratúre do polohy, v akej je dnes, teda nezávislej inštitúcie kontrolujúcej prácu polície a, samozrejme, okamžitá tajná voľba generálneho prokurátora. Demokratická a tajná, v ktorej bude môcť každý jeden poslanec Národnej rady, ako tu sedí, slobodne, bez kontrolných mechanizmov vyjadriť svoj názor, akého generálneho prokurátora chce. A my budeme prístupní aj na dohodu v takomto prípade na človeku, ktorý by takéto niečo dokázal. (Silný potlesk.) Vážené dámy a páni, chcem vás požiadať o jedno, prestaňte. Prestaňte robiť chaos pri hlasovaniach, ako ste ukázali dnes. Prestaňte podvádzať voličov, ako to robíte pri privatizácii. Prestaňte prekrývať význam a krásu Bratislavského hradu pre Slovensko nejakým linoleom, ako sme sa dnes dozvedeli, že tak to chce urobiť vedenie Národnej rady, osobitne predseda Národnej rady pán Sulík. Prestaňte ohrozovať demokratický trestný systém Slovenskej republiky, demokratické pravidlá tvorené dlhé roky len preto, aby ste sa udržali pri vládnej moci. Udržte sa pri moci demokraticky. Lepším programom. Lepšou kvalitou. Lepšími ľuďmi. Lepšími nápadmi. Po desiatich mesiacoch prehrávate na plnej čiare. A ešte raz vám pripomínam, nie ste vyvolení a po pýche prichádza pád. Vážené dámy a páni, nedemokratický zákon o zmene tajnej voľby generálneho prokurátora na verejnú nemožno zužovať len na spôsob voľby generálneho prokurátora. Naznačuje tento zákon, akou cestou sa vyberie Slovensko. Naznačujete, či cestou konsenzu, alebo konfliktu v zásadných otázkach. Naozaj ide o Slovensko. Všetci si dobre pamätáte, páni a dámy z vládnej koalície, keď Slovensko vstupovalo do Európskej únie a bolo treba zorganizovať referendum. My sme vtedy nikoho nevydierali, ale dali sme pokyn tak ako my, tak aj Slovenská národná strana, tak aj Hnutie za demokratické Slovensko, všetkým našim voličom, choďte a podporte referendum pri vstupe Slovenskej republiky do Európskej únie, lebo sme to považovali za zásadnú, principiálnu otázku Slovenskej republiky, kde sa nedá robiť žiadny politický konflikt. A bez našich hlasov, bez hlasov voličov SMER-u, HZDS a SNS by toto referendum, a dobre to viete, bolo veľmi tesné, nikdy nebolo úspešné. My sme takisto očakávali rovnaký prístup od vás v čase, keď sme boli súčasťou vládnej moci. Tak vy nám teraz idete pripomínať, vážené dámy a páni, že máme zdržanlivý postoj k návrhu ústavného zákona, ktorý ste predložili v súvislosti s aplikáciou Lisabonskej zmluvy? A čo vy máte krátky rozum? A vy si nepamätáte na to, ako ste nás vydierali pri ratifikácii Lisabonskej zmluvy? Vy si nepamätáte na to, ako ste podmieňovali ratifikáciu Lisabonskej zmluvy tým, že sa stiahne novelizácia tlačového zákona? (Potlesk.) Vy nás nebudete poučovať o tom, že kto tu vydiera, alebo nevydiera. Vy si nepamätáte, ako ste nás vydierali pri eurovale, keď išlo o záchranu eura? Vy si nepamätáte, ako ste dali ruky preč od Schengenu? Je tu minister vnútra, bývalý, Robert Kaliňák, ktorý vám môže ukázať list z augusta 2006, ktorý nám poslala Európska komisia a povedala, zabudnite na Schengen, ste najhoršie pripravená krajina v rámci krajín, ktoré žiadajú o vstup do Schengenu. Nakoniec sme to zvládli bez vašej pomoci a Slovensko vstúpilo do Schengenu ako jedna z najlepšie pripravených krajín. Euro, od eura ste dávali ruky preč. Keď dobre dopadlo, tak ste začali kričať, že to je naša zásluha, lebo všetko k euru ste zabezpečili ešte vy. My sme však prežili napriek tomu, ako ste sa vy stavali k zásadným principiálnym otázkam Slovenskej republiky, hoci my sme v opozícii ukázali solidaritu a lojalitu k Slovenskej republike na rozdiel od vás. Teraz rúcate pravidlá. Ťažko nadobudnuté a vytvorené pravidlá za 20 rokov. V mene svojej moci, s ďalekosiahlymi dôsledkami pre Slovensko. My máme právo hovoriť o Slovensku, vážené dámy a páni, pokiaľ ide o SMER - sociálnu demokraciu. Pán poslanec Abrhan, pomôž mi. Povedz mi, kto z týchto poslancov vládnej koalície, ako tu sedíte, hlasoval za Deklaráciu zvrchovanosti slovenského národa? Ukážte mi, pán poslanec, jedného poslanca v tejto Národnej rade, ktorý hlasoval za Deklaráciu zvrchovanosti slovenského národa. Pán poslanec, ukáž mi jedného jediného poslanca, okrem Slovenskej národnej strany, ja hovorím o vládnej koalícii teraz, ktorý hlasoval za Ústavu Slovenskej republiky. Ani jeden poslanec za Deklaráciu zvrchovanosti slovenského národa. Ani jeden poslanec nehlasoval za Ústavu Slovenskej republiky. Naopak, premiérka Iveta Radičová organizovala v čase vzniku Slovenskej republiky petíciu proti vzniku Slovenskej republiky. Čiže dnes stojí na čele vlády Slovenskej republiky žena, ktorá organizovala (silný potlesk) petíciu proti Slovenskej republike. Pri všetkej úcte, pri všetkej úcte k predsedovi parlamentu, ja ani neviem, že či už bol na Slovensku v roku 1992, alebo prichádzal z emigrácie, ale bol v emigrácii, na chvíľku sa vrátil na Slovensko a už teraz hovorí, že on chce žiť v Austrálii, lebo tam je krajšie a lepšie. Tam si kúpi domček na pláži a tam bude bývať. Toto sú reprezentanti Slovenskej republiky! (Potlesk.) Aký vzťah môžu mať, aký vzťah, aký vzťah môžu mať predstavitelia, najvyšší predstavitelia Slovenskej republiky k Slovensku, keď ide o Slovensko, keď ide o takýchto ľudí? Ešte šťastie, že pán prezident Slovenskej republiky je človek, ktorý drží svoje slovo, pokiaľ ide o národné otázky a národnoštátne záujmy Slovenskej republiky. Páni a dámy, prestaňte! Spúšťate nebezpečnú tendenciu, nebezpečnú, ktorá ohrozuje budúcnosť Slovenskej republiky, ohrozuje konsenzus v zásadných otázkach. Stiahnite tento zákon. Poďme sa baviť o spoločnom kandidátovi na generálneho prokurátora. Nie o vašom politickom nominantovi. Poďme sa baviť o spoločnom kandidátovi na generálneho prokurátora a poďme sa spoločne baviť o tom, ako bude vyzerať Generálna prokuratúra a prokuratúra do budúcnosti. My sa nebojíme zmien na prokuratúre, ale nie takých, že ministerka spravodlivosti bude dávať pokyny generálnemu prokurátorovi a ďalším, čo majú a čo nemajú robiť. Toto je jediná cesta. Konsenzus v zásadných otázkach medzi vami a opozíciou. Ak ho nechcete, robíte pre Slovensko veľmi zle. Nikdy tento zákon nepodporíme. Ďakujem veľmi pekne. (Dlhotrvajúci potlesk.)